Sony E3 2015 összefoglaló | Exkluzív | Game Channel
Sony E3 2015 összefoglaló
A Microsoft, de főként a Ubisoft után - az EA-t hagyjuk is - igencsak nehéz dolga volt a Sony-nak, hogy helyi idő szerint hajnalok-hajnalán fenntartsák a figyelmet. Hogy mit vártunk? A régóta várt The Last Guardian leleplezést, egy Uncharted 4 gameplay felvételt, valamint természetesen néhány meglepetést is. Lássuk, hogy mi történt!
Hogy őszinték legyünk, egyáltalán nem aprózta el a kezdést a Sony, ezáltal bármennyire is hihetetlen, de a The Last Guardian friss trailerével indították meg előadásukat - a közönség legnagyobb örömére. A játék koncepciója semmit sem változott, külleme viszont szebb lett, hovatovább a Sony szerint 2016-ban tényleg megjelenik majd. Ha megjelent, majd elhisszük, de már annak örülünk, hogy itt van közöttünk!
Rögtön egy új bejelentéssel robogott tovább az esemény Horizon: Zero Dawn címmel ugyanis átesett a hivatalos bejelentésen a Killzone fejlesztőinek (Guerrilla Games) legújabb videojátéka. A PS4-exkluzív cím egy TPS lesz, Hermen Hulst mutatta be, és főhőse egy csinos lány lesz, aki különféle futurisztikus robotokkal kívánja felvenni a harcot, így robotdínók is csatlakoznak például a felhozatalhoz. Furcsa és őrült a koncepció, de rendkívül látványos volt, megelőlegezzük a bizalmat.
Mielőtt bárki belesüppedt volna a karosszékébe, a Sony újabb meglepetést hozott: a Square Enix logója alatt bejelentették a legújabb Hitman-játékot, ami csak szimplán Hitman címre hallgat, amiről csak annyit tudtunk meg, hogy a sorozat eddigi legambiciózusabb tagja lesz, ami PC-re és konzolokra jön, a szokásos játékmenettel és sajátosságokkal - előzetes bétákkal, amelyek ideiglenesen PS4-exkluzívok lesznek.
Street Fighter V következett, szép volt, jó volt, júliusban PS4-en már bétázhatunk, de hallottátok, hogy az előbb bejelentették az új Hitmant, ugye?
Egy rövidke - és elég semmitmondó - No Man's Sky bemutató után újabb bejelentéssel robogott tovább a Sony konferenciája, a Media Molecule ugyanis bejelentette legújabb videojátékát, ami a Dreams címre hallgat. A játék tényleg olyan lesz, mintha álmokat kergetnénk, ezáltal szinte bármit megtehetünk, alkothatunk, teremthetünk. Érdekesnek tűnik. Persze ez is PS4-exkluzív lesz!
Egy kellemes kis Firwatch bemutatóval folytatódott tovább az este, ami egy szépséges és kellemesnek tűnő kalandozásnak ígérkezik, méghozzá egy óriási rejtéllyel a középpontban, amit vélhetően főhősünkkel kell kinyomoznunk. Tetszetős.
Miután Adam Boyes a színpadra lépett, már tudtuk, hogy Destiny következik, sőt azt is, hogy kiegészítő lesz. Így legyen ötösünk a lottón, hiszen hivatalosan lerántották a leplet a The Taking King bővítményről, ami szeptember közepén érkezik, méghozzá meglepő módon dobozos formában, mert olyan sok friss tartalmat garantál majd a játékosok számára.
Bár nem sokkal korábban, a Ubisoft konferenciáján is láthattuk, most ismét az Assassin's Creed Syndicate kapta a főszerepet, méghozzá egy friss mozgókép által, ami mellett kiderült, hogy természetesen ezúttal is lesznek PlayStation 4-exkluzív tartalmak, méghozzá küldetések által.
Mikor megjelent a képernyőn a Final Fantasy logója, mindenki egy az E3 előtti pletykára gondolt, de nem az vált valóra, hiszen előbb egy World of Final Fantasy című aranyosságról hullt le a lepel - PS4-re és PS Vitára -, de látván a csalódott arcokat, a Sony gyorsan tovább is robogott, és Yoshinori Kitase producer elárulta, hogy a hír igaz volt: jön a Final Fantasy VII remake - első ízben PS4-re.
A kellemes meglepetés után a Devolver Digital külön blokkja következett, akik négy PS4-es videojátékot is bejelentettek. A gyors montázsok során előbb a Ronin, aztán az Eitr, majd a Mother Russia Bleed's, végül pedig a Crossing Souls került bejelentésre, mindegyikük a retró hangulat jegyében - ami szerintünk már egy kicsit uncsi, de ők tudják.
Ami azonban ezek után következett, arra nem igazán találunk szavakat, hiszen bár a The Last Guardian jelenlétén is alaposan meglepődtünk, azonban a Sony ezen a ponton bejelentette, hogy valóban és hivatalosan is készül a Shenmue 3, amihez alkotói a Kickstarteren szeretnének pénzt gyűjteni. A játékból még semmit nem láttunk, de egy kedves kis kampányfilmet igen. Hol kell fizetni?
Egy friss és egyben rendkívül hangulatos Batman: Arkham Knight trailerrel robogott tovább a Sony konferenciája. A kisfilm akár egy launch trailer is lehetett volna, hiszen kiválóan összefoglalta a játék alapvető problematikáját és történetének alapját. Kötelező!
A színpadot ezt követően Andrew House foglalta el, hogy a Project Morpheus-ról beszélhessen nekünk. Láthattunk több bemutatót is, többek között az EVE: Valkyrie által, de bejelentettek egy vadonatúj címet is - direkt a VR headsethez igazítva, RIGS név alatt, 3v3 fős arénaharcokra kiélezve.
Ezt követően egy kicsit a beszédé volt a főszerep a Sony eseményén - le is ült a hangulat, így előbb a Spotify sikeréről, majd a PlayStation Vue-ról hallottunk, és kiderült, hogy a szolgáltatások hamarosan újabb régiókat is meghódítanak maguknak.
Ami azonban ezek után következett, arra nehéz szavakat találni: kiderült ugyanis, hogy a Microsoft után az Activision idén a Sony-val szövetkezik majd exkluzív lehetőségek érdekében, ennek köszönhető, hogy a Microsoft eseményén nem láthattunk Call of Duty: Black Ops 3 bemutatót. Most megkaptuk, méghozzá Mark Lamia tolmácsolásában, aki az egy- és többjátékos lehetőséget egyaránt igyekezett prezentálni számunkra. Ezen felül - ha valakinek az első mondatok után nem lett volna egyértelmű - a Call of Duty: Black Ops 3 esetében PlayStation-konzolokra jönnek majd először a DLC-k, miközben Xbox-ra és PC-re egy hónapot kell várnunk mindenre.
Néhány jelentéktelenebb indie játék és egyéb bemutatója után aztán újabb fényponthoz érkezett az este: jött a Star Wars: Battlefront. Megint! Kaptunk egy friss trailert, ami bár nem überelte az EA által bemutatott kisfilmeket, de azért így is nagyon szerettük.
Ha már Star Wars, nem maradhatott ki a sorból a Disney Infinity 3.0 sem, így láthattunk egy friss trailert és lehullt a lepel a Boba Fett figuráról, amelyik a PS4-es kiadáshoz exkluzívként jár majd egy ideig.
Miután már fél 5 felé járt az idő, egy kis technikai malőr után elérkezett a finálé ideje, így bemutatásra került egy újabb Uncharted 4 mozgókép, ami bizony egy gameplay trailer lett. Mondanunk sem kell, csodálatos volt - nem csak a látvány, az élmény is! Mi ez, ha nem újgeneráció?
Nathan Drake kalandjaival aztán véget is ért a Sony E3-as konferenciája, ami finoman szólva is lapos volt. A Shenmue 3 és a The Last Guardian miatt óriási puszit küldünk a japánoknak, de azért reménykedtünk hardveres bejelentésekben, sőt szívesen hallottunk volna újabb szolgáltatásokról, valamint a sikerekről is. Csalódottak azért nem vagyunk, mert játékok közül szinte minden volt, amit szerettünk volna. Még Final Fantasy VII remake és új Hitman is. Bizony, Hitman!
Nehéz kimondani de a két nag konzol közül ezt a showt most az XBOX vitte, persze azért itt is volt érdekesség rendesen. De valami hardveres okosság nem lett volna rossz a Morpheuson kívül, új kontroller vagy ilyesmi - bármi.
Firewatch és Dream egész tetszetős.
No Man's Sky még jobban és az Uncharted 4... KELL MOST!!!!!
A többi annyira nem érdekelt.
Horizon: Zero Dawn jóféle! Unchartedről nincs mit mondanom, még mindig az elvárásaim felett van. Ez a Shenmue 3 bejelentés meglepő volt és elég nagy segítség a fejlesztőknek. Szinte másodpercenként változik az összeg, simán összejön rá így a $2,000,000 pár órán belül és még 31 nap van hátra. Kis chibi final fantasy is jöhet Vitára, várom szeretettel, de a VII remake is végre igazi remake lesz, jöhet!
Firwatch, No Man's Sky, Dreams és The Last Guardian is figyelemre méltó, egyszer megérheti majd beszereznem ezeket is.
Sokan örülhetnek az FF7 remake miatt, köztük én is, csak jelenjen meg PC-re is.
Na ezért jó hogy nem maradtam fent...
Hitman vártam hogy már legyen !